b"\n_START_ARTICLE_\nHercogas\n_START_SECTION_\nEtimologija ir susij\xc4\x99 terminai\n_START_PARAGRAPH_\nAngli\xc5\xa1kas \xc5\xbeodis duke 'hercogas' ir kiti \xc5\xa1ios \xc5\xa1aknies pavadinimai yra kil\xc4\x99 i\xc5\xa1 lot. dux 'karo vadas'\xc2\xa0\xe2\x80\x93 senov\xc4\x97s Romoje \xc5\xa1iuo \xc5\xbeod\xc5\xbeiu vadino german\xc5\xb3 karo vadus, tarnaujan\xc4\x8dius Romos kariuomen\xc4\x97je._NEWLINE_Angli\xc5\xa1kai tiek hercog\xc4\x97 (moteris, turinti hercogo titul\xc4\x85), tiek hercogien\xc4\x97 (hercogo \xc5\xbemona) vadinama duchess. Tiesa, karalien\xc4\x97 El\xc5\xbebieta II turi ir hercog\xc4\x97s titul\xc4\x85 (Duke of Normandy in the Channel Islands)._NEWLINE_Hercogyst\xc4\x97 (hercogo pad\xc4\x97tis\xc2\xa0\xe2\x80\x93 privilegijos ir teis\xc4\x97s) angli\xc5\xa1kai vadinama dukedom. D. Britanijoje hercogai niekada netur\xc4\x97jo hercogij\xc5\xb3 (valdomos srities), kurios angli\xc5\xa1kai vadinamos duchy arba dukedom.\n_START_SECTION_\nIstorija\n_START_PARAGRAPH_\nHercogo titulas susiformavo german\xc5\xb3 \xc5\xbeem\xc4\x97se, kur hercogais tapo gen\xc4\x8di\xc5\xb3 ir gen\xc4\x8di\xc5\xb3 s\xc4\x85jung\xc5\xb3 kariniai vadai, kurie prad\xc5\xbeioje buvo renkami, o v\xc4\x97liau \xc5\xa1is titulas tapo paveldimu. Feodalinio susiskaldymo laikotarpiu hercogai da\xc5\xbenai b\xc5\xabdavo visi\xc5\xa1kai savaranki\xc5\xa1ki siuzerenai, nesantys niekieno vasalai. Kadangi hercogijos da\xc5\xbeniausiai k\xc5\xabr\xc4\x97si gen\xc4\x8di\xc5\xb3 pagrindu, da\xc5\xbenai j\xc5\xb3 gyventojai etniniu po\xc5\xbei\xc5\xabriu daugiau ar ma\xc5\xbeiaus skyr\xc4\x97si nuo gretim\xc5\xb3 \xc5\xbeemi\xc5\xb3 gyventoj\xc5\xb3._NEWLINE_V\xc4\x97liau daugelis hercogys\xc4\x8di\xc5\xb3 buvo prijungtos prie karalys\xc4\x8di\xc5\xb3, o j\xc5\xb3 hercogai tapo karali\xc5\xb3 vasalais, o hercogo titulas pasidar\xc4\x97 auk\xc5\xa1\xc4\x8diausi\xc5\xb3 didiko titulu.\n_START_SECTION_\nLombard\xc5\xb3 hercogai\n_START_PARAGRAPH_\nLombardams \xc4\xaf\xc5\xbeengus \xc4\xaf Italij\xc4\x85 lombard\xc5\xb3 karo vadai buvo vadinami senovi\xc5\xa1kai dux. Jie tapo provincij\xc5\xb3 valdytojais, kurie tur\xc4\x97jo b\xc5\xabti lojal\xc5\xabs lombard\xc5\xb3 karaliui, ta\xc4\x8diau lombard\xc5\xb3 hercogai buvo labai nepriklausomi. Centrin\xc4\x97je ir Piet\xc5\xb3 Italijoje buvusi\xc5\xb3 Spoleto ir Benevento hercogij\xc5\xb3 hercogai i\xc5\xa1 ties\xc5\xb3 buvo nepriklausomi siuzerenai. 575\xc2\xa0m. mirus lombard\xc5\xb3 karaliui Klefui (Cleph) hercogai nei\xc5\xa1sirinko naujo karaliaus ir apie 10\xc2\xa0m. vald\xc4\x97 kiekvienas nepriklausomai. Apie 585\xc2\xa0m., kai pamat\xc4\x97, kad susiskald\xc4\x99 jie pralaimi karus su kaimynais, jie v\xc4\x97l i\xc5\xa1sirinko karali\xc5\xb3, dal\xc4\xaf savo vald\xc5\xb3 atidav\xc4\x97, kad sudaryt\xc5\xb3 nuosav\xc4\x85 karaliaus vald\xc4\x85. I\xc5\xa1rinktasis karalius Autaris (Authari) suvienijo lombardus ir atlaik\xc4\x97 i\xc5\xa1orini\xc5\xb3 prie\xc5\xa1\xc5\xb3 puolimus.\n_START_SECTION_\nFrank\xc5\xb3 hercogai\n_START_PARAGRAPH_\nFrank\xc5\xb3 valstyb\xc4\x97je german\xc5\xb3 hercogai vald\xc4\x97 dideles teritorijas (sutapusias su buvusiomis Romos provincijomis), jiems pavald\xc5\xabs buvo ma\xc5\xbeesni\xc5\xb3 sri\xc4\x8di\xc5\xb3 valdytojai grafai. Hercogai paprastai b\xc5\xabdavo frankai, tuo tarpu grafai da\xc5\xbenai buvo vietiniai gal\xc5\xb3\xc2\xa0\xe2\x80\x93 rom\xc4\x97n\xc5\xb3 kilm\xc4\x97s kilmingieji. Kiekvienais metais gegu\xc5\xbe\xc4\x97s m\xc4\x97nes\xc4\xaf hercogai susitikdavo su karaliumi, kad aptart\xc5\xb3 ateinan\xc4\x8di\xc5\xb3 met\xc5\xb3 politik\xc4\x85._NEWLINE_Imperatorius Karolis Didysis (768\xe2\x80\x93814), ma\xc5\xbeindamas susiskaldym\xc4\x85, hercog\xc5\xb3 vald\xc5\xbei\xc4\x85 panaikino, bet po jo mirties jie dabartini\xc5\xb3 Pranc\xc5\xabzijos, Italijos, Austrijos ir Vokietijos \xc5\xbeem\xc4\x97se vald\xc5\xbei\xc4\x85 v\xc4\x97l atgavo. Naujai sukuriamas pla\xc4\x8dias valdas vald\xc4\x99 feodalai da\xc5\xbenai pasiskelbdavo hercogais.\n_START_SECTION_\nAnglijos hercogai\n_START_PARAGRAPH_\nAnglijoje karalyst\xc4\x97 buvo padalintas \xc4\xaf sritis (ealdormanry), kurias vald\xc4\x97 eldormanai (ealdorman). Kronikose eldormanus lotyni\xc5\xa1kai vadino dux (dgs. duces), ta\xc4\x8diau pagal kontekst\xc4\x85 galima spr\xc4\x99sti, kad eldormanai atitinko ne hercogus, o erlus, kadangi v\xc4\x97liau, dal\xc4\xaf Anglijos u\xc5\xbekariavus danams, eldormanus pakeit\xc4\x97 dan\xc5\xb3 eorlai (eorl, kuris v\xc4\x97liau virto erlu)._NEWLINE_1337\xc2\xa0m. Anglijoje pirmas \xc5\xbemogus (Juodasis Princas) i\xc5\xa1 Anglijos karaliaus gavo Kornvalio hercogo (Duke of Cornwall) titul\xc4\x85.\n_START_SECTION_\nKit\xc5\xb3 kra\xc5\xa1t\xc5\xb3 hercog\xc5\xb3 kilm\xc4\x97\n_START_PARAGRAPH_\nSkandinavijoje, Anglijoje, Pir\xc4\x97n\xc5\xb3 pusiasalyje gentini\xc5\xb3 hercogij\xc5\xb3 nebuvo, tod\xc4\x97l tenai hercogai atsirado kitokiu b\xc5\xabdu. Jose pirmaisiais hercogais tapo stambias karalys\xc4\x8di\xc5\xb3 dalis vald\xc4\x99 karali\xc5\xb3 gimin\xc4\x97s atstovai ar \xc4\xaftakingi karo vadai. Pvz., Skandinavijoje hercogais tapo jarlai, \xc5\xa0kotijoje\xc2\xa0\xe2\x80\x93 mormaerai."